
ŠAKIŲ RAJONO SAVIVALDYBĖS  TARYBA

SPRENDIMAS
DĖL VIEŠOSIOS ĮSTAIGOS  ŠAKIŲ LIGONINĖS RESTRUKTŪRIZACIJOS PLANO IR STRUKTŪROS TVIRTINIMO
2010 m. kovo 25 d. Nr. T-56
Šakiai

Rajono savivaldybės taryba, vadovaudamasi Lietuvos Respublikos sveikatos priežiūros įstaigų įstatymo (Žin., 1996, Nr.66-1572; 1998, Nr.109-2995) 28 str. 10 p., Sveikatos apsaugos ministro 2010 m. kovo 19 d. įsakymu Nr. V-202 (Žin., 2010, Nr.32-1530) patvirtintu Privalomojo sveikatos draudimo fondo biudžete numatyto stabilizavimo fondo (sveikatos sistemos pertvarkai) lėšų naudojimo tvarkos aprašu, rajono savivaldybės tarybos 2009 m. rugsėjo 24 d. sprendimu T-284 patvirtintų viešosios įstaigos Šakių ligoninės įstatų 20.15 p.  bei atsižvelgdama į viešosios įstaigos Šakių ligoninės vyriausiojo gydytojo 2010 m. kovo 8 d. prašymą Nr. I3-224 ,,Dėl viešosios įstaigos Šakių ligoninės struktūros” ir  2010 m. kovo 22 d. raštą Nr.I3-260 „Dėl 2010 m. kovo 8 d. prašymo Nr.I3-224 papildymo“,  n u s p r e n d ž i a:

1. Patvirtinti:


1.1. viešosios įstaigos Šakių ligoninės restruktūrizacijos planą (pridedama);

1.2. viešosios įstaigos Šakių ligoninės struktūrą, galiojančią nuo 2010 m. balandžio 1 d (pridedama).


2. Pripažinti netekusiu galios rajono savivaldybės tarybos 2005 m. rugsėjo 22 d. sprendimą Nr.T-247 ,,Dėl viešosios įstaigos Šakių ligoninės struktūros”.

Meras                                  

          Juozas Bertašius

VIEŠOSIOS ĮSTAIGOS ŠAKIŲ LIGONINĖS

RESTRUKTŪRIZACIJOS PLANAS


1. Restruktūrizacijos pagrindimas:


Lietuvos Respublikos Vyriausybės 2009 m. gruodžio 7 d. nutarimu Nr. 1654 „Dėl sveikatos priežiūros įstaigų ir paslaugų restruktūrizavimo trečiojo etapo programos patvirtinimo“, vadovaujantis 26  punktu  VšĮ Šakių ligoninė priskirta rajono lygmens sveikatos priežiūros įstaigai, kurioje teikiamos stacionarinės chirurgijos paslaugos. Kadangi šio nutarimo baigiamosiose nuostatose priimta, kad nuo 2010 m. balandžio 1 d. asmens sveikatos priežiūros paslaugos apmokamos iš Privalomojo sveikatos draudimo fondo biudžeto lėšų, atsižvelgiant į ligoninės lygmenį. Tai reiškia, ligoninėje  nuo šios datos nebus apmokamos akušerijos I, akušerijos II, nėštumo patologijos IIA paslaugos, kurias iki šiol ligoninė teikė. Finansuoti šias paslaugas iš savo biudžeto ligoninė neturi galimybių  (2010 m. ligoninės biudžetas mažėja apie 13 proc.).

Vadovaujantis aukščiau išdėstytais motyvais, būtina restruktūrizuoti sveikatos priežiūros paslaugų teikimą ligoninėje.


2. Tikslai:


2.1. Optimizuoti ligoninės struktūrą, kuri atitiktų Vyriausybės nutarimu numatytą ligoninės lygmenį;


2.2. Suformuoti racionalesnę ligoninei teikiamų paslaugų struktūrą, kuri užtikrintų saugias geros kokybės paslaugas.


3. Priemonės:


3.1. Nuo 2010 m. balandžio 1 d. likviduoti akušerijos-ginekologijos skyrių, uždarant 3 akušerinės fiziologijos ir 3 akušerinės patologijos lovas;


3.2. Įsteigti chirurgijos skyriuje ginekologijos sektorių ir perkelti į jį 3 ginekologijos profilio (t.sk. 1 dienos chirurgijos) lovas;


3.3. Panaikinti ligoninėje 5,25 gydytojų, 6 viduriniojo personalo ir 3 pagalbinio personalo etatus;


3.4. Įsteigtame ginekologijos sektoriuje įvesti 1,25 gydytojo ir 1,0 viduriniojo medicinos personalo etatus;


3.5. Restruktūrizacijos procesą planuojama užbaigti iki š.m. balandžio 26 d., atleidžiant 4 (keturis) gydytojus, 6 (šešis) viduriniojo personalo darbuotojus ir 3 (tris) aptarnaujančiojo personalo darbuotojus;


3.6. Atleidžiant darbuotojus laikytis principo, kad mažėjant etatų ir darbuotojų skaičiui įstaigoje, darbo vietos išlaikomos tiems darbuotojams, kurie turi mažiausias socialines garantijas;


3.7. Nustatyti, kad atleidžiamų darbuotojų išeitinių išmokų suma yra apie 154748,91 Lt, kuri bus skirta iš Privalomojo sveikatos draudimo fondo biudžete numatyto Stabilizavimo fondo, vadovaujantis LR Sveikatos apsaugos ministro 2010 m. kovo 19 d. įsakymu Nr. V – 202 „Dėl Privalomojo sveikatos draudimo fondo biudžete numatyto Stabilizavimo fondo (Sveikatos sistemos pertvarkai) lėšų naudojimo tvarkos aprašo patvirtinimo“ (Žin., 2010m. 32 – 1530).

